amanoisuno/poet huggingface dataset:
再和抱拙清源洞韻 胡仲弓
泉聲一路和吟聲，可是山雲未放晴。倦客難攀千丈壁，遊仙空負十年盟。草廬不信無龍卧，松徑微聞有鶴鳴。此舉羨君高著脚，山肴野䔩薦杯羹。
和杜友遊清源洞韻 胡仲弓
涉險何如過虎牢，白雲堆裏著身高。登臨我欲招元亮，談笑時能接李翺。人境下看猶粟粒，洞天西去有蟠桃。學仙恐是虛無說，且向峰頭跨六鼇。
己酉上元詩同日立春 胡仲弓
又是京華見上元，一番燈火奪春寒。花蛾巧剪禁風撲，綵燕新裁带月看。客裏無家愁對酒，吟邊索句夜凭欄。寄言雲雨休相妬，天下人人欲縱觀。
和李希膺春日醉吟 胡仲弓
節物催人白髮新，放懷不減少年春。叵羅酌酒猶堪醉，古錦爲囊未是貧。清坐相看情不惡，淡交至久味方真。妓圍笑指紅樓去，寂寞窮吟胡楚賓。
和壁間韻 胡仲弓
萬仞岡邊去路長，道人採藥試丹方。弈枰誰解爭高著，仙樂時聞按大涼。日落塔頭雲氣紫，雨餘山脚蘚痕蒼。年深洞古無塵迹，惟有先皇御墨香。
寄鱸鄉主人 胡仲弓
天北天南獨鴈飛，別君動是隔年期。尺書久欠鱸鄉便，寸步難邀馬足馳。池草驚回春夢句，梅花開到歲寒枝。江湖諸老凋零盡，從此逢人懶說詩。
送趙汝楫分教建安 胡仲弓
又領臯比走建安，青衿喜色上眉端。詩因老去難言別，氈到春來不覺寒。當日紫陽傳授學，他年粉省校讎官。聖門豈必肯私淑，莫把規隨一例看。
春日雜興  其一 胡仲弓
漁翁樵叟自行藏，裹飯過從樂未央。撲滿自緣錢作祟，鴟夷聊以酒爲鄉。老來願棄人間世，病去欲荒牆下桑。黄犢不嫌人日雨，村村苗長綠微茫。
春日雜興  其二 胡仲弓
殘雪初消月正明，茅簷自雨竹窗晴。肩寒聳聳吟詩骨，肺渴泠泠醒酒羹。少有梅方成野趣，不多松亦作江聲。高人合著山巖裏，縱有窮愁澈底清。
春日雜興  其三 胡仲弓
野性最於魚鶴親，自知不是世間人。生成雪壑冰崖面，收得煙蓑雨笠身。楊柳春來青眼舊，山林老去白頭新。毋多感慨令君瘦，獨立斜陽一欠伸。
春日雜興  其四 胡仲弓
吾生身事信天緣，一死何須較後先。未怕時逢真太歲，或言壽過古稀年。窮餘祿料齏百甕，醉負生涯囊一錢。又見山林春意思，辦隨芳草落花眠。
春日雜興  其五 胡仲弓
天與之愚竟不移，經年兀兀槿花籬。拙於生事可無粥，工乃窮人頼有詩。只恁麽休身是客，知何以故鬢成絲。寒欺雪屋青燈夜，六十猶癡始是癡。
春日雜興  其六 胡仲弓
綠繞西疇小作勞，溪村寒入舊綈袍。五窮政坐沒梁斗，百舌不如無口匏。穫稻條桑豳雅頌，紉蘭餐菊楚離騷。客來更話唐虞上，盍且卑之毋甚高。
春日雜興  其七 胡仲弓
鶴骨嶄嶄疾未瘳，怯行山亦倦登樓。久知老去自當爾，自入春來雨不休。虛器甚慙居士屩，實封難覓醉鄉侯。小遲須有佳晴日，待試山翁已健不。
春日雜興  其八 胡仲弓
春來多病感頹齡，草藥泥瓶不暫停。身似漏船難補貼，齒如敗屐久凋零。炎黄豈解留年壽，莊老聊堪悅性靈。長劍拄頤兒戲耳，底須麟閣更圖形。
春日雜興  其九 胡仲弓
花柳村村奈老何，一春門巷斷經過。無繩可繫西沈日，有水皆隨東逝波。妄想已空騎鶴夢，勞生亦厭飯牛歌。正須秉燭遊清夜，轉眼蘭亭舊永和。
春日雜興  其一○ 胡仲弓
幽溪幾日不曾來，半是紅香半綠苔。樂事每從忙裏過，好花偏向雨中開。慣貧可使居無竹，高隠共忻山有萊。投老田廬今日倦，不才多病兩悠哉。
春日雜興  其一一 胡仲弓
高下雲藏野老家，縱橫水潄竹籬斜。勒將春去許多雨，流出山來都是花。白首風煙三徑草，清時鼓吹一池蛙。身閒不耐閒雙手，洗甑吹香夜作茶。
春日雜興  其一二 胡仲弓
南岡北嶺對窗扉，看盡朝嵐與夕暉。社後未曾聞燕語，雨中誰不惜花飛。山醅約莫幾日熟，沙笋輪囷一尺圍。莫怨風光損桃李，荼䕷芍藥又芳菲。
春日雜興  其一三 胡仲弓
衝雨衝泥處處行，物情殊不可詩情。牡丹又是一年過，春事略無三日晴。先後笋爭滕薛長，東西鷗背晉齊盟。山居寂寞誰堪共，杞葉菊苗俱可耕。
春日雜興  其一四 胡仲弓
綠陰芳草鳥啼春，與客相携發興新。半落杏花初過雨，微酸梅子已生仁。每尋詩去必遷坐，穩跨牛歸不問津。筋力尚堪蓑笠在，莫欺老子髮如銀。
春日雜興  其一五 胡仲弓
浄掃山房不似貧，旋炊野飯喚比鄰。子規啼處一村雨，芍藥開時三逕春。丘壑自成安樂國，漁樵尚有老成人。茅簷相對坐終日，只說桑麻語自真。
題金粟洞 胡仲弓
誰信東南有此山，幾回蠟屐只空還。乾坤超出浮塵外，世界深藏粒粟間。鶴不歸來華表在，犀從飛去紫雲閒。捫蘿直上凌霄塔，見說微垣手可攀。
和瞻甫韻 胡仲弓
住在壺中小有天，故山猿鶴作忘年。雲歸每失碁盤石，人去不生丹竈烟。肯信玉華空有洞，自貪黄粟便無仙。我來立盡斜陽暮，猶撚吟髭風月邊。
過嶺作 胡仲弓
崇岡峻嶺欲凌霄，鳥道行邊去路遥。客裏恰逢三伏暑，程頭方到九秋橋。不堪流水鳴嗚咽，頼有詩篇慰寂寥。但得此身强健在，任渠皤鬢自蕭蕭。
舊題寶勝寺壁 胡仲弓
十里湖光鏡樣平，銀潢一带向東傾。寺從楊柳陰中出，僧在蓮花會上行。佛地也容擔板漢，梵音莫近採菱聲。我來借榻醒塵夢，歸去吟詩韻更清。
早過毫光嶺 胡仲弓
輕烟護日曉霞明，身在毫光嶺上行。虎過新蹄看未了，犬逢舊客喜相迎。摘來山栗連蓬買，采得溪芹带葉羹。一字推敲猶未穩，奚奴知我有詩成。
郊行同張宰 胡仲弓
雨晴郊外共尋芳，細水交流注野塘。花欲戀枝風不肯，柳纔舞影日還藏。轉添老態難於健，看得閒時少似忙。擬訪一僧共茶話，禪房扃鎖出遊方。
和劉後村雜興  其一 胡仲弓
冬深差喜病根除，藥裹猶親酒盞疎。門對好山純種竹，園通活水可澆蔬。簷牙带濕霜晴後，簾額移陰日出初。時有郵筒遞詩至，吟餘便擬借牛車。
和劉後村雜興  其二 胡仲弓
幾年待漏趣朝班，乞得閒身返故山。公論盡歸恩怨外，清談不落是非間。屠龍肯信無高手，畫虎雖成亦强顔。馬革裹尸徒自壯，爭如投老得生還。
和劉後村雜興  其三 胡仲弓
出處難爲卜筮謀，植鰭無復轉巖求。清風不度麒麟閣，明月空沈鸚鵡洲。采石僅埋吟骨在，新亭猶带淚痕羞。書生慷慨談時事，未必膺門肯見留。
和劉後村雜興  其四 胡仲弓
避俗常關白板扉，北山泉石尚堪嬉。臨流且賦觀魚樂，憂國何消捋虎危。自許丹心長戀闕，獨憐萬戶未逢時。割雞爲黍尋常事，客至休言子爲誰。
和劉後村雜興  其五 胡仲弓
邇來筆硯亦相疎，野服焚香讀異書。築室不須臨孔道，閉門只合造輕車。有梅花處猶堪酒，無竹人家不可居。涉世直消誡口過，是非榮辱不關渠。
和劉後村雜興  其六 胡仲弓
誦讀未多才思慳，數編遺醜落人間。洪音互雜蛙蟬奏，封事宜投虎豹關。楊震有知金忍受，相如未死璧終還。且須靜守心齋坐，學取簞瓢陋巷顔。
和劉後村雜興  其七 胡仲弓
累疏殷勤奏榻前，憂時急似救頭然。功名常是中年立，忠孝當於晚節全。投祓歸來泉石上，班荆坐向竹梅邊。烏臺無復詩公案，弄月嘲風亦偶然。
和劉後村雜興  其八 胡仲弓
近學時粧越樣新，空遺畎畝處忠臣。燭之武老未爲老，劉伯龍貧可是貧。造物不應推若輩，江山亦合助詩人。挂冠神武當年事，明哲從來要保身。
和劉後村雜興  其九 胡仲弓
宦海風波亦足驚，得閒聊爾慰平生。雖無塞上雪堪卧，幸有山中田可耕。一老拂衣何太勇，羣兒撼樹漫相輕。絕憐千丈西涼瀑，偏與人間訴不平。
和劉後村雜興  其一○ 胡仲弓
當日曾彈貢禹冠，懸知出處獨今難。寧將退翮翔千仞，誰肯模棱持兩端。風雨筆頭猶老健，江湖吟鬢未凋殘。十篇話破平生事，留與時人作樣看。
遊承天寺偶成 胡仲弓
人間熱惱正匆匆，纔入山門便不同。雲板聲中僧出定，月臺影裏佛觀空。堂陰岑寂常如夜，殿角清涼不見風。纔得浮雲閒半日，明朝馬跡又西東。
春晴 胡仲弓
寒齋淺酌喜新晴，絕倒湘累賦獨醒。清坐苦無佳客話，朗吟生怕俗人聽。五湖四海雙塵屐，萬壑千巖一畫屏。雲雨從來翻覆手，黄昏更看照泥星。
次洪陽巖太卿韻爲方蒙仲書監賦西清風月 胡仲弓
莫聽豳人歌楚茨，鬻書空笑未多貲。治中盡說裴懷古，館下曾宗韓退之。西望前山誰拄笏，南來別駕例能詩。昔賢自有清標在，添在桐城一段奇。
寄朱靜佳明府 胡仲弓
十載江湖嘆不遭，識君歲月漫蹉跎。文書南去靜邊省，山水西來佳處多。琴調本高緣撫字，詩逋未了欠催科。騷人標致清如許，製錦機中製芰荷。
寒食雨中用李希膺韻 胡仲弓
平明風雨釀春寒，試把餳和杏酪餐。野祭人來悲冷節，郊行誰肯共吟鞍。煮茶有約泉堪品，禁火無條燧莫鑽。一百五朝全戒酒，定知夢不到邯鄲。
夜飲趙明府歸來偶成 胡仲弓
睡思濃時酒已醺，主人猶自倒金樽。綺筵散盡月初上，畫燭泣殘宵正分。榕葉聲中清醉夢，梅花影裏返吟魂。歸來小立樓西角，紫帽峰頭生白雲。
清泉院用柱間韻 胡仲弓
僧居一路曲通村，日落層巔生暮雲。白石巧於山背出，清泉時向澗邊聞。鉢盂未信承龍化，錫杖曾經解虎紛。歸去鶴猿應笑我，稚圭何必更移文。
耕田 胡仲弓
田可耕兮圃可蔬，幾年夢不到亨衢。山林受用琴書鶴，天地交遊風月吾。事變無涯人老矣，死生有命汝知乎。客來時復一盃酒，盡作鱸鄉醉隠圖。
代壽圓嶠顔文昌 胡仲弓
長命新詩恰剪裁，瓣香南望祝蓬萊。千齡椿算從天與，九節蒲根著地栽。范不待年甘引去，文雖告老召還來。肉芝幸有丹書在，留取他年薦壽杯。
壽趙默庵 胡仲弓
九十風光老益强，一生長得對東皇。結成梅子味初實，開盡荼䕷晚更香。堯曆不隨春脚去，周天從此日頭長。年年常記今時節，花滿朝冠酒滿觴。
和趙同叔送桂花韻 胡仲弓
少年折桂已心灰，纔臭清芬鼻觀開。喜見月宮和影落，傳聞天女散花來。黄金枝上留仙粟，白玉臺前絕世埃。聚遠樓空成感慨，不堪時節苦相催。
包家山看桃花 胡仲弓
春風吹到小桃根，便覺仙凡有路分。紫氣直衝文德殿，綵霞隔斷武陵源。錦官城向山頭出，玉蹕聲從天上聞。一見圜丘懷故土，令人寂寞暗銷魂。
次韻柬李希膺 胡仲弓
相逢一笑便忘懷，鼠量難當三百盃。幕府清閒無檄至，郵筒絡繹有詩來。分朋盡屏牛僧孺，取女親逢羊角哀。滿眼鶑花良不惡，春風吹上越王臺。
柬倪梅村 胡仲弓
蕭寺相逢喜溢眉，未言心事我先知。半生風月樽中酒，十載江湖社裏詩。滿眼秋容關客况，背時春色到南枝。翻思舊日長安市，醉拍欄干歌楚辭。
用後村韻送陳先輩 胡仲弓
休將心事問西鄰，原憲長貧豈是貧。黄葉落邊迷去路，白雲飛處倍思親。世間那得埋金者，原上空慙負土人。苦語只堪吾與汝，倚廬抱恨此情均。
南地 胡仲弓
數點青來海上山，山根斷處水漫漫。爲無南雪地偏暖，纔有北風天便寒。生理盡歸蠻賈去，宦遊直作瘴鄉看。塵迷鉅野家何在，縱有雲梯見亦難。
回文體二首  其一 胡仲弓
紅花濯錦織前山，日暖啼鶑春晝閒。空院古廊風寂寂，僻居幽谷水潺潺。宮移舊曲新翻譜，酒暈濃愁淺带顔。同調賦詩吟思苦，匆匆急遞走囊慳。
回文體二首  其二 胡仲弓
灣前過渡小舟虛，好景粧成天畫圖。山列翠屏開戶牖，麥翻黄浪滾田圩。閒鷗樂處晴波細，暮鳥歸邊殘日晡。攀柳共人人恨別，綿綿落絮有情無。
存方寸地 胡仲弓
此心僅方寸，去天唯咫尺。欲付子孫耕，先自竭吾力。
失題  其一 胡仲弓
成蹊雖無言，嫵媚隨東風。挺挺冰雪姿，所稟自不同。
失題  其二 胡仲弓
篇篇剔蠹魚，字字編科斗。螢小無晶光，明月入我牖。
光風霽月 胡仲弓
胸懷自灑落，風月特寓形。造物無盡藏，何假乎丹青。
一志 胡仲弓
念頭纔起處，此一常分明。其中有主帥，談笑驅五兵。
汲清 胡仲弓
慾波如濁流，心源如古井。不患無清泉，祇惡無修綆。
鱸鄉道院 胡仲弓
宦情原自薄，卜得吳松居。鄉味已飽諳，胡爲羨鱸魚。
翠竹 胡仲弓
修修青琅玕，霜雪不可折。肯隨流水去，頼有歲寒節。
張南起爲作葦航圖仍示以詩次韻繼賦  其一 胡仲弓
風摇古柳散羣鴉，小艇尋詩來水涯。身在江湖平穩處，一塵不到浪頭花。
張南起爲作葦航圖仍示以詩次韻繼賦  其二 胡仲弓
繫纜蕭蕭蘆葦傍，酒和翰墨醉淋浪。靈槎不泝銀河去，却向人間羨野航。
過莆城懷劉後村中書因以奉寄  其一 胡仲弓
村在山邊雲半遮，懷人咫尺是天涯。眼前不見玄都觀，空負碧桃千樹花。
過莆城懷劉後村中書因以奉寄  其二 胡仲弓
入洛深衣已十春，聲名千載有知聞。不須更結耆英社，溧水前頭獨繪君。
過莆城懷劉後村中書因以奉寄  其三 胡仲弓
當日揚清激濁流，身危肯作稻粱謀。不從黨錮諸賢死，竊祿偷生亦可羞。
過莆城懷劉後村中書因以奉寄  其四 胡仲弓
模楷從來屬李膺，臯比授業我何能。倚牆甚欲重參請，恐累龍門不敢登。
郊行 胡仲弓
杜鵑聲裏又花紅，處處陰雲日影蒙。心事太平人事好，眼前無物不春風。
題馮中郎廟 胡仲弓
論將功中可策勳，至今香火密如雲。生時不遇孝文帝，定有何人肯薦君。
山中有花一種俗名花葉不相見感而賦之 胡仲弓
世間鴈燕本無情，天上參商誰會面。花葉自是同根生，何事開時不相見。
紅遠 胡仲弓
濃淡中邊費剪裁，朱唇得酒笑顔開。春風不度西流水，休說香從蜀道來。
觀中原指掌圖 胡仲弓
月明空照八陵碑，玉館瓊樓失舊基。故國不堪回首處，西風滿地黍離離。
觀丙辰省試宣鎖作  其一 胡仲弓
四海文章屬品題，老夫刮膜有金篦。諸君熟讀阿房賦，未必能爲五色迷。
觀丙辰省試宣鎖作  其二 胡仲弓
撒幙焚香冰鑑開，觀君切莫負多才。黜邊取迪渾閒事，只恐紛紛擲甓來。
觀丙辰省試宣鎖作  其三 胡仲弓
一窗絲雨一簾風，當日虀鹽滋味同。見說主司多好句，肯將蠶蟻待諸公。
過釣鈎嶺悼亡友盛景韓 胡仲弓
一見銘旌作許愁，西風飄落冷颼颼。早知真氣無伸處，悔不當時曲似鈎。
暑中雜興  其一 胡仲弓
一刻之閒直萬金，苦無人可共幽襟。成年不作西湖想，聽得啼鶑不自禁。
暑中雜興  其二 胡仲弓
不慣山中夜月寒，滿窗樹影蘚花乾。移床近壁不敢卧，恐是龍蛇之屈蟠。
暑中雜興  其三 胡仲弓
今年不上一竿竹，渠豈於人亦世情。風雨尚餘千箇在，結巢吾欲聽秋聲。
暑中雜興  其四 胡仲弓
白鷗吾有一日雅，疇昔見之相與親。滄浪忽欲從此逝，嗔我手揖無詩人。
暑中雜興  其五 胡仲弓
是非不到野溪邊，只就梧桐聽雨眠。睡熟不知溪水長，鷺鷥飛上釣魚船。
暑中雜興  其六 胡仲弓
平生多可曹修士，說我唐詩最逼真。不道蹇馿風雪裏，何如黄犢過比鄰。
暑中雜興  其七 胡仲弓
俚謂革華烏脚鬼，吾尊毛穎黑頭公。與華作傳何爲者，穎則萬世辭文工。
暑中雜興  其八 胡仲弓
只鋤蔬甲亦妨閒，久與溪雲斷往還。今日偶來僧却在，共煎茶喫話廬山。
辛丑上元 胡仲弓
官府張燈試太平，斯民從此不聊生。使君只聽笙歌沸，不聽閭閻愁嘆聲。
雙髻山 胡仲弓
千古丫鬟高插天，淡粧濃抹傅雲煙。眼前不見峨眉老，獨有青山長少年。
次韻烹筍一絕 胡仲弓
錦䙀纔脫見龍孫，便好西園倒玉尊。滿肚歲寒無著處，此情難與俗人言。
西來洞天 胡仲弓
可是胸中負怪奇，一丘一壑儘逶迤。自從猿向西方去，鷲竺飛來未可知。
送梅村歸三山  其一 胡仲弓
此別重逢知幾秋，梅花雖老更風流。東君未漏春消息，罰與人間作蹇修。
送梅村歸三山  其二 胡仲弓
獨笑坐鞍自課詩，江雲雨樹兩依依。客懷生怕西風惡，纔入秋來便賦歸。
遠將歸  其一 胡仲弓
不勘圖經認地名，亦知此去近桐城。行人未至心先至，差勝離家第一程。
遠將歸  其二 胡仲弓
鶴不歸來華表閒，輝金耀碧滿湖間。後來若有林和靖，定不吟梅向此山。
寄題春谷監簿 胡仲弓
敲碎吟扉杳不聞，數聲犬吠谷中雲。幾番欲去重回首，立盡斜陽不見君。
丹青閣 胡仲弓
紫芝峰上一凭欄，煙草茫茫天地寬。眼界已隨流水去，丹青無復舊時看。
失題  其一 胡仲弓
抱琴終日坐槐庭，萬綠陰中一掬清。天地山河俱蔭芘，肯將風浪向人生。
失題  其二 胡仲弓
年來古道不堪行，盡避君厨俊傑名。莫枉錐刀鞭算手，且調金石擊撞聲。
失題  其三 胡仲弓
謫居姜相庸奚損，貧殺元英直是清。風月分來無著處，摩挲海眼看長鯨。
梅答 胡仲弓
多謝東君爲主張，十分霜雪十分香。開時已辦和羹料，肯作風流時世裝。
西湖寒食 胡仲弓
寒食風光不動塵，西湖幾處淚沾巾。客中忽作松楸夢，羞見原頭滴酹人。
西陵橋 胡仲弓
界破蘇公十里堤，雕梁軋水漾虹霓。杜鵑也戀錢唐景，不向西陵橋上啼。
梅坡席上次韻牡丹  其一 胡仲弓
爲甚花神受氣偏，却來南地逞春妍。鞓紅未數青州種，粉白猶疑洛浦仙。
梅坡席上次韻牡丹  其二 胡仲弓
不學時粧添酒暈，休將風景對茶前。沈香亭北空回首，目斷關河萬里天。
失題 胡仲弓
一別家山不計程，斷人腸處若爲情。客牀欲結鴛鴦夢，夜夜相思睡不成。
柬石軒 胡仲弓
便著工夫去看山，蘭亭未遇莫空還。向來一段風流事，只在茂林脩竹間。
義谿舟中 胡仲弓
夢裏不知身是客，却疑身是老坡仙。羽衣道士飛將去，月在波心人在船。
春遊 胡仲弓
不爲尋芳出錦城，偶隨吟杖繞山行。春風的是多情物，吹下紅樓笑語聲。
遊天竺靈隠三絕  其一 胡仲弓
遊山此是第三回，天竺禪門八字開。已斷此生休佞佛，又隨人去乞靈來。
遊天竺靈隠三絕  其二 胡仲弓
呼猿纔了復臨流，洗出胸中一派秋。泉石世間真富貴，幾生修得到巢由。
遊天竺靈隠三絕  其三 胡仲弓
冷泉亭角坐移時，試看孤峰飛不飛。峰自不飛人自醉，暮鴉棲了更忘歸。
感懷 胡仲弓
曾將敝帚棄牆陰，十載塵埃懶重尋。今日携來掃花徑，老夫安得不關心。
讀杜牧之詩 胡仲弓
風流不減晉諸賢，湧出胸中萬斛泉。吟到秦淮商女句，令人憶殺杜樊川。
山村即事 胡仲弓
春風無厚薄，隨分到山村。歌吹行南陌，鞦韆出短垣。稻田喧鳥雀，社鼓賽鷄豚。何事條桑月，人家緊閉門。
送丁仲圭歸合沙 胡仲弓
去秋曾作送行詩，又見貞人話別離。楊柳柔條未堪折，梅花聊贈歲寒枝。
落花 胡仲弓
紅紫穠時雨未晴，每將春事嘆浮生。誰憐綉地愁如織，我欲箋天訴不平。半點蒼苔猶有迹，一分流水去無情。東君更作風光主，蝶粉蜂黄莫浪爭。
思故鄉 胡仲弓
隨龍南渡後，五世作泉人。僅識傳家譜，空餘報國身。中原無馬跡，鉅野隔邊塵。北定知何日，歸期未有因。
五峰巖 胡仲弓
開到荼䕷春事闌，又尋杖履看青山。人行瘦石枯藤上，路入蠻風瘴雨間。佛地平分天界限，道場元屬鬼門關。野僧不會遊人意，日未晡時及早還。
雲根 胡仲弓
出岫無心直等閑，却於天運頗相關。五雲飛繞黄金闕，留得雲根在越山。
題天海風雲之樓 胡仲弓
欲艤扁舟約月明，倚樓少待暮潮平。雁邊有客關新恨，鷗外無人訪舊盟。天地能容蒼海闊，風波難與白雲爭。回頭便踏塵埃路，莫忘山中此段清。
宮怨 胡仲參
淚粉羞臨寶鑑前，淡粧爭似舊嬋娟。一言曾忤君王意，閉在長門十五年。
寄竹院方丈孚師 胡仲參
江湖歲月易銷磨，振錫歸來鬢欲皤。性懶吟編多散逸，門閑俗客少經過。虛檐破處懸蛛網，落葉空中見鳥窠。一片師心誰會得，半窗竹影綠婆娑。
郊行暮歸 胡仲參
吟罷歸來興欲狂，重城半掩傍昏黄。鐘聲遥動山靈答，月魄未高人影長。竹葉淺斟杯量窄，梅花滿插帽簷香。不妨竟日酬心賞，纔到明朝事又忙。
偶得 胡仲參
欲問梅花信，山寒去未能。靜思天外句，坐對夜深燈。戒酒頻添衲，煎茶旋鑿冰。月殘霜又落，無復叩門僧。
醜婦吟 胡仲參
君不見漢殿丹青未漫滅，馬上琵琶向誰說。又不見華清舞破霓裳衣，凌波竟墮嵬山血。從來艷色多累身，妾貌雖醜心自悅。幽閨到老無人知，白髮如絲鏡如鐵。
晚雨 胡仲參
勃姑鴉舅叫樓西，春色陰晴景不齊。濃墨四垂收未起，明邊一片夕陽低。
端午 胡仲參
千年流水去滔滔，此日人來弔汨羅。江上畫船無買處，閉門風雨讀離騷。
山中作 胡仲參
村居便野性，况復是清秋。爲愛山間好，因成旬日留。林深喧鳥雀，露重滴松楸。昨夜新寒入，篝燈覆弊裘。
入京第一程 胡仲參
六載館杭州，重來訪舊游。山中纔過雨，客裏又驚秋。嵐氣蒸衣濕，泉聲激石流。功名苦行役，羞見渡頭鷗。
道中早發 胡仲參
未曉催行色，微吟獨據鞍。露垂星影濕，月淡水光寒。犬吠知村近，雞鳴覺夜殘。親闈在何許，誰念客衣單。
秋晚泛湖 胡仲參
載酒湖邊買小舟，水光山色解人愁。短籬寂寂菊花晚，兩岸蕭蕭楊柳秋。落日波間收戲鼓，暮煙林外出歌樓。倚欄長嘯西風裏，驚起前汀雙白鷗。
試後書懷 胡仲參
踏遍天涯路，春三秋又三。文章與時背，言語對人慙。湖海氣何餒，山林分未甘。閑僧時過我，揮麈共玄談。
夜坐偶成 胡仲參
一字吟難穩，沉沉夜向闌。燈明妨短夢，衣薄犯新寒。千里家山遠，三年客路難。明朝有佳便，尺紙報平安。
送諸葛春卿還里 胡仲參
扁舟分袂出湖濱，我向吳中君向閩。自笑吟身猶是客，却來遠道送行人。家山會友憑傳語，旅舍逢詩爲拂塵。天北天南相憶處，梅花毋惜一枝春。
得家書 胡仲參
手剝鱗緘細細看，北堂垂白喜平安。爲憐客裏多霜雪，寄得衣來正及寒。
雪晴泛湖 胡仲參
雪後湖清淺，令人心眼開。林疏知寺近，冰合礙舟回。寒色欺吟鬢，斜陽入酒杯。山行已清絕，况復是尋梅。
春晚見山茶花一枝獨開 胡仲參
荼䕷開盡見山茶，血色嬌春带雨斜。莫是今年逢閏月，東風吹到背時花。
山中口占三首  其一 胡仲參
四野平田春水肥，前山隠隠带殘暉。千林晚色無人共，時有樵翁獨自歸。
山中口占三首  其二 胡仲參
躑躅花開野色濃，和風和雨卧叢叢。城中只買零枝看，那似山頭滿樹紅。
山中口占三首  其三 胡仲參
飯罷呼僮旋煮茶，棋枰詩卷小生涯。從今厭踏紅塵路，多在山間少在家。
夜坐即事 胡仲參
午夜空庭寂，心閑坐亦忘。竹間風動靜，雲裏月行藏。驚鵲出幽樹，寒螿語廢廊。甌茶聊當酒，清氣入詩腸。
題墨梅竹 胡仲參
洗盡丹青料，清高絕點埃。數竿無韻竹，一樹不香梅。與可今已矣，補之安在哉。千年好風致，喚上筆頭來。
聽雨 胡仲參
聽盡燈前細雨聲，聲聲總是別離情。何時斷得閑煩惱，一任芭蕉滴到明。
夜坐與伯氏葦航對床閲江湖詩偶成一首 胡仲參
對床因話弟兄情，話到山林世念輕。几上江湖詩一卷，窗前燈火夜三更。茶經未展神先爽，香片纔燒味較清。吟罷忽聞譙角動，石橋霜曉有人行。
薄暮 胡仲參
薄暮抱幽獨，無言倚小樓。日沉千樹晚，風起一天秋。警枕團新夢，寒衣带舊愁。祇因吟太苦，餘病未全瘳。
山行 胡仲參
石磴手難攀，林深去復還。人行啼鳥外，僧住白雲間。野興平秋水，吟魂繞暮山。馬頭風作惡，潘鬢任闌珊。
月夜聽琴效漁父辭 胡仲參
風入古松成節奏，泉奔幽磴響琮琤。琴中彈意不彈聲，猛拂朱絃燈焰落。細敲玉版夢魂清，啼烏枝上月三更。
寒中偶題 胡仲參
酒對紅爐暖，香凝繡被溫。老天有私意，寒不到朱門。
枕上得句寄潜君升 胡仲參
無奈篷窗雪打聲，夢魂纔穩又還驚。枕衾如許猶嫌冷，多少閻閭睡不成。
留宿陳氏書齋 胡仲參
因訪吟朋到竹居，春寒策策動窗虛。幾番好雨偏留客，一盞青燈共讀書。徐孺舊曾親下榻，陳遵見說好投車。與君靜夜評心事，萬斛閑愁盡掃除。
游白石山觀音寺 胡仲參
綠陰深處石橋橫，纔入山門意便清。林下一僧無箇事，時來倚樹聽泉聲。
與生上人 胡仲參
久住深山裏，相忘物外形。逢人出好語，入定掩殘經。古字碑成軸，名詩榜作屏。欲知祖師意，柏樹在中庭。
雨中 胡仲參
愁坐黄昏掩客扉，風翻霜葉滿庭飛。孤燈挑到寒更盡，猶有行人带雨歸。
讀岳鄂王行實 胡仲參
飛鵠來何意，英雄此日生。山河張膽氣，宇宙載風聲。一片堂中紙，千年身後名。至今墳上木，猶作不平鳴。
和林梅臞西淙瀑布圖韻 胡仲參
瀑駛驚風雨，危懸峭壁前。臨流清客耳，入夜攪幽眠。旁是龍爲廟，高疑山有仙。一塵飛不到，長似九秋天。
喜郭希范自上庠歸 胡仲參
馬蹄明日是君家，千里歸來傍節華。幾夜深閨寒寂寂，有人和淚卜燈花。
用伯氏韻柬梅臞 胡仲參
榾柮爐前坐夜深，寒侵窗戶月西沉。冥搜天地無窮趣，寫盡江湖一片心。霜葉落邊添客思，梅花瘦處動高吟。訪君欲問推敲訣，擬把清樽共細斟。
柬竹院孚老 胡仲參
別來旬日許，又過一分春。因感塵中事，空慙物外人。吟清便境靜，語苦見情真。近况知何似，篇詩得細詢。
送梅臞還三山 胡仲參
十年湖海上，此日值梅兄。一見纔傾蓋，相逢又問程。新編聯畫卷，清話入詩評。從此雲山別，因風時寄聲。
題雪舟雲心二友吟卷 胡仲參
君詩何所似，絕似晚唐詩。寫出春雲狀，融成白雪詞。百篇多態度，二妙一襟期。與我爲三友，他年題品誰。
清明 胡仲參
杯酒濃澆壠上春，東風吹起紙灰塵。可堪腸斷中原路，草掩荒丘不見人。
寄黄雲心 胡仲參
竹屋少行跡，閉門春晝長。天時半晴濕，人意共炎凉。苔蘚侵階綠，荼䕷壓架香。冥搜尋杖屨，不爲看花忙。
采桑女 胡仲參
葉滿筐箱花滿簪，低頭微笑出桑陰。後來若有秋胡子，說與黄金必動心。
過永春縣 胡仲參
距城纔百里，世路便難平。碣石唐人墓，桃源晉地名。危譙依嶽勢，荒市带溪聲。往日罹兵火，頹垣蔓草生。
圩田 胡仲參
圩田依澗水，入夏未栽禾。不是春耕晚，山中寒氣多。
閨中詞  其一 胡仲參
寫就相思字，燈前带淚看。欲緘還未忍，少待淚痕乾。
閨中詞  其二 胡仲參
聽盡芭蕉雨，愁人夜不眠。憑誰將此意，爲妾到郎邊。
早發 胡仲參
早發六七里，前途曙未分。漁舟依岸立，水碓隔溪聞。獨樹支殘月，空山半白雲。清晨那可駐，日出又如焚。
無題 胡仲參
露重濕征衣，風急翻紗帽。山下灌園人，倚鋤看馬過。
過界首 胡仲參
幾重嶺隔幾重灣，路入濛濛煙雨間。獨立溪橋重回首，前頭已是劍州山。
思家 胡仲參
夜夢到山居，回頭千里餘。屢傳歸去信，不得寄來書。小逕應添笋，荒畦欠理蔬。客程頻得雨，田里事何如。
漁梁嶺禹廟 胡仲參
古今陳迹幾興亡，閩嶺何因祀夏王。莫是當年平水日，曾驅魚鱉渡漁梁。
陵上 胡仲參
身爲功名役，因思隠者賢。只行山後路，羞過釣臺前。
西湖會上和趙靖軒韻 胡仲參
不著人間半點愁，每於勝處一凭樓。吟邊只欠林和靖，坐上追思馬少游。暈臉芙蕖酣薄暮，低眉楊柳拂新秋。酒闌拍掌狂歌舞，自是忘機可狎鷗。
秋意 胡仲參
梧葉飄殘客夢驚，擁衾危坐到天明。片心除是眉頭識，萬感都從念脚生。江上鱸肥銷旅况，樓前雁過带邊聲。挑燈無語閑商略，謀國謀家底計成。
還趙靖軒吟卷 胡仲參
借得君詩在案頭，篝燈夜夜看銀鈎。苦吟暗數秋更盡，何處笛聲人倚樓。
重陽 胡仲參
漫浪江湖已十霜，一秋强半又重陽。可憐白日渾閑度，偶對黄花覺自傷。客舍題詩書感遇，市樓沽酒慰凄凉。登高不爲酬心賞，直欲凭欄望故鄉。
夜來聞曾性之丘君就二友隔樓吟聲不絕以詩柬之 胡仲參
月下歸來深閉門，衾寒時倩博山溫。隔樓忽聽吟聲苦，引得清愁入夢魂。
問性之病 胡仲參
莫向推敲苦用心，聞君病裏亦沉吟。書燈挑盡無人共，藥鼎煎殘到夜深。霜後菊花方寂寂，臘前梅事又駸駸。相看咫尺如千里，幾度逢人問信音。
過千頃寺訪谷隠老 胡仲參
別久交情淡，重來似舊時。人生雲聚散，世事月盈虧。茶具權行酒，禪牀借看詩。漫天多雪意，預約探梅期。
性之尋梅歸來有詩因感一絕 胡仲參
處士廬前門逕深，僅留佳句與人吟。孤山近日無行路，疏影暗香何處尋。
枕上偶成 胡仲參
客樓蕭索抱愁眠，雁過聲聲到枕邊。念脚動如魚撥剌，吟身寒似鷺聯拳。匣中幸有劉琨劍，囊裏猶餘杜老錢。忽憶西山山下路，夜深霜露滴松阡。
夾河中有矮道人自住小舟持呪爲生人莫不異之者 胡仲參
道人神貌古，雙鬢欲垂肩。坐席容三尺，浮家住一船。養生憑佛果，持鉢信人緣。早泊橋梁下，蓬頭起白煙。
寄懶庵 胡仲參
天寒日短道路長，白雲飛處知吾鄉。大江之東渭之北，念我故人何可忘。別來楊柳春依依，只今開到梅花香。扁舟漫浪歸未得，京塵海裏安行藏。身名未立仰天笑，牀頭夜夜鳴干將。羨師物外無寵辱，庭前柏樹常蒼蒼。吁嗟念羽飛不到，二千里外空相望。五雲前墜滿室光，報師之意無以將。篇詩濃墨纔淋浪，一聲雁過天南翔。
偶得 胡仲參
挑燈伴寒夜，兀坐竹爐邊。赤脚知吟苦，時將山茗煎。
和性之見寄韻 胡仲參
窗燭銷殘轉寂寥，柴門無復野僧敲。偶來枕上吟詩就，記向心頭欠筆抄。鳴竹數聲疑雪片，尋梅清夢到山坳。世情雲雨多翻覆，誰是江湖耐久交。
游山中 胡仲參
世途平處起波瀾，輸與高僧占好山。竹麈直爲揮俗具，槿籬虛設掩塵關。林泉有分酬清供，瓶錫無人伴此閑。擺脫名韁須早計，半生猶得住雲間。
寒夜作 胡仲參
生計尚茫茫，微吟思故鄉。羈愁消不盡，寒夜未爲長。門掩梅花月，禽翻竹葉霜。挑燈裁錦字，明發有歸航。
讀秦紀 胡仲參
萬雉雲邊萬馬屯，築來直欲障胡塵。誰知斬木爲干者，只是長城裏面人。
雪 胡仲參
凝雲商作雪，頃刻滿天涯。片片疏還密，霏霏整復斜。映窗疑月影，著地似楊花。四望渾同色，微茫認點鴉。
用馮深居韻題莆陽章氏環翠樓 胡仲參
百尺危梯眇海寰，欄干十二盡青山。煙光濃淡藏多景，野水周遭匝四環。勝地只宜騷客住，老天未放主人閑。憑誰說與九仙道，方丈移來在此間。
書懷呈曾性之 胡仲參
覽鏡嘆頭顱，梅花一樣臞。病因吟後有，愁到醉邊無。心事歸梁燕，年華過隙駒。世途難著脚，况復是江湖。
和伯氏春雨中韻  其一 胡仲參
癡寒脈脈壓晴莎，春漸三分景未和。待得濃陰收拾後，花邊春色已無多。
和伯氏春雨中韻  其二 胡仲參
兩堤楊柳拂新亭，怪底遊人懶踏青。手撚梨花成小立，半窗湖水雨冥冥。
寄梅臞 胡仲參
別去忽經旬，春風閲二分。幾番吟對雨，獨自暗思君。客裏加頻病，愁邊駭近聞。倚欄商不得，心目亂於雲。
和伯氏包山觀桃花韻 胡仲參
因訪桃花到嶺根，御林春色此平分。千株未數栽唐觀，一幅猶堪畫晉源。仙在雲間無處覓，人行風外有香聞。笙簫隠隠宮城隔，立盡黄昏更斷魂。
蕭山望城中遺 胡仲參
見說天文變，頻占太史臺。但云星犯月，不料火爲災。盡夜看煙滅，逢人問訊來。丹心勤戀闕，東向極裴回。
吳王試劍石 胡仲參
吳王鑄劍成，自謂古難比。試之高山巔，石裂斷橫理。那無昔時人，相逢干將里。故宮宮中白日長，春風野田百草香。有誰慷慨不平事，被褐踏花推酒缸。
次林庭植留別韻 胡仲參
麴生皆可醉，何必問醇醨。浩氣長看劍，愁腸半貯詩。歸舟無麥載，去路有梅隨。瘴海風波惡，此行君自知。
王用和屢言別而未歸頤齋有詩戲之次韻奉寄 胡仲參
幾度西郊餞馬塵，曾將尺素託文鱗。荷盃酌盡開懷酒，柳線縈回有脚春。瘴海自多流落客，陽關少見別離人。出門有礙何爲者，徒負江湖老大身。
留別社友 胡仲參
漫浪歸來六換秋，又携書劍入皇州。得些湖海元龍氣，作箇山川司馬遊。奔走客城因念脚，勾牽時事上眉頭。中朝滿目皆知己，還有篇詩遣寄不。
和王和禮留別韻 胡仲參
歸騎怱怱十日程，客身猶自戀桐城。未應江左追王建，且去隆中卧孔明。雞黍幾番陪夜話，鶑花一路伴伶聲。秦溪溪上無風浪，好與白鷗尋舊盟。
書事 葉采
雙雙瓦雀行書案，點點楊花入硯池。閒坐小窗讀周易，不知春去幾多時。
迎神詞 黄應龍
真人福地金庭宮，身佩含景蒼精龍。坐朝五岳位顯崇，威儀衛從行虛空。杳眇濁世塵溟濛，神符道契浮丘公。英爽瑩澈表裏融，倏忽飛馭凌剛風。鳳凰承翼聲雝雝，胎仙舞導游方蓬。帝閔赤子顛厓中，旱乾水溢{疒眾}誰恫。分司百靈前豐窿，瓊臺琳宇環奇峰，時駕玉輅滄溟東。邇來烈日勢藴隆，稻田若枯病我農。字民所覬惟年豐，九關虎守呼莫從。高真慈念亟感通，天瓢一灑神馬騣。嘉惠千里成天工，靈貺億載垂無窮。
寒瀑 陳栩
玄冥布令雨成雪，白瀑傾崖玉作花。坐愛奔聲空谷窅，幽深方覺是仙家。
暮春 錢端琮
園林深處綠成堆，更著松陰一徑苔。煙欲過牆風約轉，水將爭港石衝回。斷雲收雨鳩呼婦，嫩麥盈堤雉應媒。獨有殘紅春不管，等閒飛入酒巵來。
青紫峰亭 錢益
壯歲事遠遊，衰齡守鄉井。閒看舊遊地，偶陟黄旗嶺。因登青紫峰，雙目肆遐騁。孤亭倚山巔，當午風日冷。憑欄飛鳥外，振衣白雲頂。勝景浩無邊，此意君能領。
平元曲寄二弟植與格 陳碧娘
虎頭將軍眼如電，領兵夜渡龍舟堰。良人腰懸大羽箭，廣西略地崖西戰。三年消息無鴻便，咫尺憑誰寄春怨。日長花柳暗庭院，斜倚妝樓倦針線。心懷良人幾時見，忽覩二郎來我面。植兮再吸傾六礶，格也一彈落雙燕。何不將我張郎西，協義維舟同虎闈。無術平寇報明主，恨身不是奇男子。倘妾當年未嫁夫，願學明妃和西虜。元人未知肯我許，我能管瑟又能舞。二弟慨然舍我去，日覩江頭淚如雨。幾回聞雞幾欲死，未審良人能再覩。
崖山六咏 陳格
戰艦衝風起怒濤，北船曉挫暮猶多。强胡難滿吞天慾，志士橫罹伏海號。一劍掛腰隨我去，萬方引領奈君何。
感舊 方岳
昔年訪月寒溪頭，霜高酒劣稜生裘。溪僧輟寢從吾幽，共移不繫漁人舟。斷崖老木紛金虬，又如蘋藻涵清流。鶴骨浸煩風露憂，妙語滿地無人收。
鷺 方岳
聳兩吟肩似我愁，菰蒲葉下一身秋。溪風昨夜吹魚落，飛過前灘看水流。
芭蕉 方岳
數葉芭蕉數葉秋，燈長雨久不眠愁。靈溪寺裏夜曾聽，又聽靈溪溪水流。
讀浯碑漫成一絕 張知復
開元天子樂昇平，肯向華清戒履冰。縱有浯溪溪上石，元郎何意頌中興。
上元遇雨 淳祐士人
隠隠雷聲天鼓吹，熒熒燈火夜星辰。風流太守明如鏡，何用姮娥作主人。
山中吟 薛嵎
疎拙本天性，束書歸舊林。世人皆失笑，泉石自知心。山柿紅猶澀，池魚靜亦沉。於中觀物意，吾道樂彌深。
題扶疏亭竹 薛嵎
風晴雨雪天，無趣不蕭然。影過鄰家月，根通石下泉。長因終日看，憶得故山眠。物性今方會，心虛節自堅。
歲暮書懷 薛嵎
園林春又近，老態更無懽。添歲兒童喜，照貧燈火寒。直心嗟道喪，多事識才難。已種梅千樹，從今爛熳看。
賦中上人頑坐 薛嵎
嗜吟忘夜凍，立雪此同機。工苦精靈聚，毫端造化歸。石牀趺半結，荒徑葉頻飛。客至應相訝，無心聽扣扉。
賦陳子在瓢飲 薛嵎
羨爾甘貧居陋巷，遥知清德繼前脩。平時所樂從中得，外物雖微不過求。自枕曲肱安澹泊，閑挑拄杖亦風流。百千年內誰相望，寂寞箕山一許由。
舟泊曹娥祠下 薛嵎
身沒一朝事，孝名垂至今。江空夜濤泣，日落霧天陰。社祭陳簫鼓，蠻歌進寶琛。予生無愧怍，風浪不驚心。
旅中秋夜 薛嵎
車馬日西東，阮生途自窮。三年辭舊國，今日又秋風。邊雁凄凉過，池花寂寞紅。邦人慣相識，漸覺語音通。
送劉荆山 薛嵎
束書入京闕，憂國最情深。天意有興廢，人才無古今。布衣萬言疏，孤劍一生心。直道嗟難遇，賈生終陸沉。
中秋家人翫月 薛嵎
年年照離別，今夕喜團欒。不是人心異，全勝昨夜看。八荒同皎潔，列宿讓清寒。自有銀河路，乘槎到不難。
古淡師然公遊方 薛嵎
野僧携錫別，何處度殘春。天地無窮事，江湖自在身。真心齊得物，道貌異於人。昔日安禪地，深山虎亦馴。
天育道中 薛嵎
除將吟卷外，琴與鶴相隨。問寺路猶遠，入山僧未知。鳥靈巢佛塔，猿飲掛藤枝。陵谷幾遷變，道傍橫古碑。
山中古松 薛嵎
曾經雷斧劈，上有鶻巢腥。過客誰摽紙，山精此托靈。虬龍雲際頂，龜鳥土中苓。月夜境荒寂，秋聲不可聽。
育王寺 薛嵎
寺在衆山裏，白雲深更深。不知行樂意，何似坐禪心。護塔龍常在，倚松僧獨吟。渡江前賜字，珍重到于今。
太白山觀雪 薛嵎
二十里松聲，千山雪未晴。人當絕頂見，吟到此時清。大地球琳滿，空林鳥雀驚。老僧觀物化，無滅亦無生。
天童寺 薛嵎
佛界似仙居，樓臺出翠微。浙中山水最，海內衲僧歸。草樹有真意，禽魚盡息機。禪房無別事，唯見白雲飛。
送潘道士 薛嵎
春渚微茫碧草連，千花飛盡柳飛綿。孤雲野鶴生遥思，明月清風共一船。破褐還尋棲隠地，空囊唯乞送行篇。先生自有修真訣，不倚丹砂駐少年。
過村翁家 薛嵎
白髮茅茨下，耰鉏力未衰。兒孫收滯穗，雞犬入寒籬。俗朴人家善，山深井稅遲。能言耆舊事，相問坐移時。